**REPUBLIKA HRVATSKA**

**KOPRIVNIČKO-KRIŽEVAČKA ŽUPANIJA**

**OPĆINA SVETI IVAN ŽABNO**

**JEDINSTVENI UPRAVNI ODJEL**

**UPUTE ZA IZRADU PRORAČUNA I FINANCIJSKOG PLANA PRORAČUNSKOG KORISNIKA ZA RAZDOBLJE 2023. - 2025.**

**Sveti Ivan Žabno, rujan 2022.**

1. **UVOD**

Sukladno Zakonu o proračunu (NN 144/21), a na temelju Uputa Ministarstva financija za izradu proračuna jedinica lokalne i područne (regionalne) samouprave za razdoblje 2023.-2025. godine, Jedinstveni upravni odjel Općine Sveti Ivan Žabno donosi Upute za izradu proračuna i financijskog plana Općine Sveti Ivan Žabno za razdoblje 2023.-2025. godine, te ih dostavlja svojem proračunskom korisniku.

Ove Upute izrađene su na temelju Uputa ministarstva financija za izradu proračuna jedinica lokalne i područne (regionalne) samouprave za razdoblje 2023.-2025.

1. **ODREDNICE PRIHODA I RASHODA PRORAČUNA JEDINICE LOKALNE I**

**PODRUČNE (REGIONALNE) SAMOUPRAVE**

Jedinice lokalne i područne (regionalne) samouprave pri izradi prijedloga proračuna izrađuju plan rashoda uzimajući u obzir vlastite gospodarske i društvene specifičnosti pridržavajući se odredbi Zakona o proračunu i Zakona o fiskalnoj odgovornosti.

Stoga, treba naglasiti da je čelnik jedinice lokalne i područne i (regionalne) samouprave i proračunskog i izvanproračunskog korisnika odgovoran, osim za zakonito planiranje i izvršavanje proračuna odnosno financijskog plana, i za svrhovitost, učinkovitost i za ekonomično raspolaganje proračunskim sredstvima proračuna odnosno financijskog plana.

1. **TEMELJNA EKONOMSKA ISHODIŠTA I PRETPOSTAVKE ZA IZRADU PRIJEDLOGA PRORAČUNA OPĆINE SVETI IVAN ŽABNO**

Ministarstvo financija je izradilo prijedlog, a Vlada usvojila Program konvergencije Republike Hrvatske za razdoblje 2023.-2025. u travnju 2022. Na temelju Programa konvergencije Vlada je u lipnju 2022. donijela Odluku o proračunskom okviru za razdoblje 2023.-2025. Sukladno Programu konvergencije, u ovom makroekonomskom okviru očekuje se da će nakon rasta BDP-a od 3,0% u 2022., rast BDP-a opet ubrzati na 4,4% u 2023. godini. Tijekom srednjoročnog razdoblja očekuje se nastavak rasta gospodarske aktivnosti po usporavajućoj dinamici od 2,7% u 2024.. te 2,5% u 2025. godini. U 2022. godini očekuje se ubrzanje inflacije potrošačkih cijena na razinu od 7,8% koja će potom u 2023. godini usporiti na 3,7%. U 2023. i 2024. godini manjak proračuna opće države predviđa se na razini od 1,6% BDP-a, a u 2025. na razini od 1,2% BDP-a. U isto vrijeme udio javnog duga u nominalnoj vrijednosti bruto domaćeg proizvoda smanjivati će se godišnje po prosječnoj stopi od 3,1 postotna boda odnosno 76,2% BDP-a u 2022. na 71,7% BDP-a u 2023., 68,9% BDP-a u 2024., te na 66,9% BDP-a u 2025. godini.

1. **OPIS PLANIRANIH POLITIKA OPĆINE SVETI IVAN ŽABNO**

Osnovni ciljevi u provođenju politika Općine Sveti Ivan Žabno, čije je ostvarivanje u funkciji razvoja cjelokupnog područja, kao i porasta životnog standarda stanovništva su:

- porast zapošljavanja;

- porast životnog standarda kroz daljnji razvoj prometne i komunalne infrastrukture;

- briga o zdravlju, obrazovanju i socijalnoj sigurnosti građana;

- promoviranje i poticanje kulture, sporta, tehničke kulture, vatrogastva i drugih društvenih aktivnosti;

- prostorno-planski razvoj, zaštita okoliša i kulturnih dobara;

-uspostava sustava odgovornog, učinkovitog i transparentnog upravljanja proračunskim sredstvima sukladno Zakonu o fiskalnoj odgovornosti.

1. **PROCJENA PRIHODA I RASHODA, TE PRIMITAKA I IZDATAKA OPĆINE SVETI IVAN ŽABNO U SLJEDEĆE TRI GODINE**

Prihodi jedinica lokalne i područne (regionalne) samouprave planiraju se na temelju istih makroekonomskih pretpostavki kao i kod prihoda državnog proračuna, u skladu s trenutnim kretanjima i makroekonomskim projekcijama za spomenuto razdoblje.

Najvažniji prihodi jedinica lokalne i područne (regionalne) samouprave jesu prihodi od poreza i prireza na dohodak. Očekuje se da će u naredne tri godine prihodi od poreza, kao i prihodi od imovine biti na razini Proračuna Općine Sveti Ivan Žabno za 2022. godinu. Sredstva fiskalnog izravnanja osiguravat će se i dalje u državnom proračunu.

Bitno je istaknuti da pri izradi proračuna jedinica lokalne i područne (regionalne) samouprave, uz smjernice kretanja prihoda i rashoda, svaka jedinica samouprave izrađuje plan rashoda uzimajući u obzir vlastite gospodarske i društvene specifičnosti te pridržavajući se Zakona o proračunu i Zakona o fiskalnoj odgovornosti.

1. **METODOLOGIJA IZRADE PRIJEDLOGA FINANCIJSKOG PLANA PRORAČUNSKOG KORISNIKA**

Značajna novost u odnosu na stari Zakon o proračunu i dosadašnju praksu je razina ekonomske klasifikacije na kojoj se predlaže i usvaja plan za proračunsku godinu i projekcije za sljedeće dvije godine. Sukladno člancima 38., 39. i 42. novog Zakona o proračunu, proračun jedinice lokalne i područne (regionalne) samouprave, financijski plan proračunskog korisnika usvaja se na razini skupine ekonomske klasifikacije. Slijedom navedenog, jedinice lokalne i područne (regionalne) samouprave i proračunski korisnici prihode i primitke, rashode i izdatke za 2023. godinu iskazuju na razini skupine (druga razina računskog plana) isto kao i za 2024. i 2025. godinu.

Proračunski korisnik Općine Sveti Ivan Žabno (u daljnjem tekstu-Općina) obvezan je izrađivati financijske planove u skladu s odredbama Zakona o proračunu (Narodne novine br. 144/21), Pravilnika o proračunskim klasifikacijama (Narodne novine, br. 26/10, 120/13 i 1/20) i Pravilnika o proračunskom računovodstvu i Računskom planu (Narodne novine, br. 124/14, 115/15 i 87/16, 3/18, 126/19 i 108/20) te se pridržavati ovih Uputa.

Člankom 38. stavkom 2. i člankom 39. stavkom 2. Novog Zakona o proračunu propisano je da čelnik proračunskog korisnika prije dostave prijedloga financijskog plana nadležnom upravnom tijelu, prijedlog financijskog plana obvezan je uputiti upravljačkom tijelu na usvajanje do 10. listopada u skladu s aktima kojima je uređen rad proračunskog korisnika.

Proračunski korisnik svoj Prijedlog financijskog plana dostavlja Općini Sveti Ivan Žabno, odnosno Jedinstvenom upravnom odjelu do 15. listopada, na temelju tako dostavljenog prijedloga financijskog plana izrađuje se proračun Općine.

Proračunski korisnik u financijskom planu treba iskazati sve svoje prihode i rashode bez obzira na uplate prihoda korisnika u proračun Općine kao i podmirivanje rashoda korisnika izravno s računa proračuna.

Prijedlog financijskog plana proračunskog korisnika za razdoblje 2023.-2025. u skladu s odredbama zakona o proračunu sadrži:

-procjene prihoda i primitaka iskazane po vrstama za razdoblje 2023.-2025.,

-plan rashoda i izdataka za razdoblje 2023.-2025., razvrstane prema proračunskim klasifikacijama i

-obrazloženje prijedloga financijskog plana i to obrazloženje općeg dijela financijskog plana koji sadrži obrazloženje prihoda i rashoda, primitaka i izdataka i obrazloženje prenesenog manjka odnosno viška financijskog plana, u slučaju da isti postoji i obrazloženje posebnog dijela financijskog plana, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti.

Uz ekonomsku i programsku klasifikaciju, proračunski korisnik u izradi financijskog plana primjenjuju i klasifikaciju po izvorima financiranja i funkcijsku klasifikaciju. Novi Zakon o proračunu u članku 29. propisuje obvezu da JLPRS u Općem dijelu proračuna u Računu prihoda i rashoda, rashode iskažu prema funkcijskoj klasifikaciji, ista obveza propisana je u članku 34. novog Zakona o proračunu i proračunskim korisnicima.

Zakon o uvođenju eura u članku 65. propisuje da proračuni, financijski planovi i drugi prateći dokumenti koji se u godini koja prethodi godini uvođenja eura pripremaju za godinu uvođenja eura, sastavljaju se, donose i objavljuju na način da se vrijednosti u njima iskazuju u euru.

Proračun koji se donosi za razdoblje 2023. – 2025. godina bit će donesen i iskazan u eurima obzirom na to da se od 01. siječnja 2023. mora omogućiti izvršavanje proračuna u novoj službenoj valuti euru.

Radi bolje usporedivosti podataka podaci za tekuću godinu i prethodnu godinu bit će preračunati iz kune u eure primjenom fiksnog tečaja konverzije.

**PLANIRANJE VIŠKOVA I MANJKOVA**

Uključivanje viška / manjka iz prethodnih godina u financijski plan proračunskog korisnika treba biti uravnotežen. Izuzev prihoda i rashoda (korisnici najčešće nemaju primitaka i izdataka), u financijski plan je potrebno uključiti i predviđeni manjak, odnosno višak prihoda te s navedenim bilančnim kategorijama postići uravnoteženje. Također je taj višak / manjak potrebno planirati i po izvorima. Člankom 37. novog Zakona o proračunu propisano je ako jedinice lokalne i područne (regionalne) samouprave i njihovi proračunski korisnici ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun odnosno financijski plan donosi. Isto tako ako jedinice lokalne i područne (regionalne) samouprave i njihovi proračunski korisnici ne mogu preneseni višak u cijelosti iskoristiti u jednoj proračunskoj godini, korištenje viška planira se višegodišnjim planom uravnoteženja.

**IZMJENE I DOPUNE FINANACIJSKOG PLANA**

Izmjenama i dopunama financijskog plana mijenja se isključivo usvojeni plan za tekuću proračunsku godinu. Na postupak donošenja izmjena i dopuna financijskog plana na odgovarajući se način primjenjuju odredbe Zakona o proračunu za postupak donošenja financijskog plana. Izmjenama i dopunama financijskog plana ne mogu se umanjiti rashodi i izdaci ispod razine izvršenja i preuzetih obveza po investicijskim projektima, te preuzetih obveza iz ugovora koji zahtijevaju plaćanja u sljedećim godinama. Ostvareni namjenski prihodi i primici i ostvareni vlastiti prihodi te rashodi i izdaci izvršeni iznad iznosa utvrđenih u proračunu, izmjenama i dopunama proračuna moraju s planirati minimalno na razini ostvarenih prihoda i primitaka, odnosno izvršenih rashoda i izdataka. Uz svake izmjene i dopune proračuna obavezno je izraditi obrazloženje izmjena i dopuna proračuna (općeg i posebnog dijela).

Kada je riječ o promjenama u financijskom planu proračunskog korisnika koje su vezane uz financiranje iz izvora općih prihoda i primitaka, odnosno iz nadležnog proračuna, izmjene i dopune financijskog plana proračunskog korisnika nisu moguće bez suglasnosti Općine, Izmjene i dopune financijskog plana vezane uz „fleksibilne“ izvore (vlastiti i namjenske prihode i primitke) moguće je urediti na različite načine uz suglasnost Općine.

**TRANSPARENTNOST**

Sukladno odredbama članka 144. Novog Zakona o proračunu obveze proračunskog korisnika vezano za transparentnost: Financijski plan i izmjene i dopune financijskog plana, polugodišnji i godišnji izvještaj o izvršenju financijskog plana proračunski korisnik objavljuje na svojim mrežnim stranicama, odnosno mrežnim stranicama Općine.

1. **VISINA FINANCIJSKOG PLANA PRORAČUNSKOG KORISNIKA**

Upravno vijeće obavezno je usvojiti prijedlog financijskog plana i financijski plan korisnika, a predstavničko tijelo proračun za 2023. godinu na razini skupine (druga razina računskog plana), a i projekcije za 2024. i 2025. godinu također na razini skupine (druga razina računskog plana).

Ovim uputama kako to nalaže Zakon o fiskalnoj odgovornosti određuju se limiti u apsolutnim iznosima koji je proračunski korisnik dužan razraditi u svojim financijskim planovima. Dakle, iznos koji je određen za financiranje proračunskog korisnika u svojem financijskom planu potrebno je raspodijeliti na programe, aktivnosti i projekte.

Sredstva za financiranje proračunskog korisnika Dječjeg vrtića „Žabac“:

određena je prvim limitom u sljedećem iznosu: 1.200.000,00 kuna.

Navedeni limit za korisnika Dječji vrtić Žabac odnose se na sredstva potrebna za provedbu postojećih redovnih programa, odnosno aktivnosti (koje proizlaze iz trenutno važećih propisa).

Drugi limit će se utvrđivati sa korisnikom Proračuna Dječjim vrtićem Žabac ovisno o sredstvima potrebnim za provedbu novih ili promjenu postojećih programa, odnosno aktivnosti.

Troškovi provođenja postojećih programa, odnosno aktivnosti obuhvaćaju troškove održavanja postojeće razine usluge i primjerice tekuće troškove kapitalnih projekata, koji će se završiti tokom planiranog razdoblja.

Financijski plan korisnika treba biti uravnotežen. Odgovorna osoba proračunskog korisnika odgovorna je za zakonito i pravilno planiranje i izvršavanje financijskog plana.

Ovime će se dodatno ojačati sustav odgovornosti proračunskih korisnika za dodijeljena sredstva potrebna za provedbu postojećih programa, odnosno aktivnosti. Istodobno će se postići transparentnost u utvrđivanju troškova provedbe novih politika te će se izbjeći situacija otvaranja novih aktivnosti i stvaranja novih obveza u uvjetima u kojima su sredstva osigurana isključivo u visini potrebnoj za provođenje postojećih aktivnosti i projekata.

Financijski plan proračunskog korisnika Dječjeg vrtića Žabac treba biti uravnotežen. Izuzev prihoda i rashoda u financijski plan je potrebno uključiti i predviđeni manjak, odnosno eventualni višak prihoda, te s navedenim bilančnim kategorijama postići uravnoteženje.

1. **NAČIN PRIPREME TE TERMINSKI PLAN ZA IZRADU PRORAČUNA I PRIJEDLOGA FINANCIJSKIH PLANOVA**

Na temelju dostavljenih Uputa, korisnik proračuna Općine Sveti Ivan Žabno obvezan je usvojeni Prijedlog financijskog plana dostaviti najkasnije do 15. listopada 2022., Jedinstvenom upravnog odjelu. Jedinstveni upravni odjel, računovodstvo u obvezi je izraditi nacrt prijedloga Proračuna za razdoblje 2023.-2025.. Načelnik je dužan do 15. studenog prijedlog proračuna dostaviti predstavničkom tijelu na razmatranje i usvajanje. Predstavničko tijelo je dužno najkasnije do 31. prosinca 2022. donijeti Proračun Općine Sveti Ivan Žabno za razdoblje 2023.do 2025. godinu.

Upravljačko tijelo proračunskog korisnika Općine Dječjeg vrtića Žabac obvezan je usvojiti financijski plan do kraja godine, kako bi se od 01. siječnja 2023. mogle preuzimati i izvršavati nove obveze.

Na stranicama Općine Sveti Ivan Žabno: [www.osiz.hr](http://www.osiz.hr) nalaze se ove Upute za izradu prijedloga proračuna i financijskog plana proračunskog korisnika Općine Sveti Ivan Žabno za razdoblje 2023. - 2025. godine.

Ove upute dostavljaju se proračunskom korisniku.

Sveti Ivan Žabno, 09. rujna 2022.

JEDINSTVENI UPRAVNI ODJEL

RAČUNOVODSTVO